
Proiectului de Lege pentru completarea art.139 din Legea nr.53/2003-Codul Muncii

              În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre avizare, cu Proiectul de Lege pentru completarea art.139 din Legea nr.53/2003-Codul Muncii, înaintat cu nr. PLx.125 din 13 martie 2019 şi înregistrat în cadrul Comisiei juridice cu nr. 4c-13/224/2019. 
            Camera Deputaţilor este Cameră decizională, în conformitate cu prevederile art. 75 din  Constituţia  României,  republicată  şi  ale  art.  92  alin.(9)  din Regulamentul  Camerei Deputaţilor, republicat, cu modificările şi completările ulterioare.
 Senatul a adoptat iniţiativa legislativă în şedinţa din data de 11 martie 2019. 
            Proiectul de lege are ca obiect de reglementare completarea art.139 din Legea nr.53/2003, cu un alineat nou, alin.(4), urmărindu-se stabilirea pentru Guvern a obligaţiei de a emite, până la data de 15 ianuarie a fiecărui an, a unei hotărâri referitoare la zilele de muncă din respectivul an, care preced şi succed sărbătorilor legale pentru care se acordă zile libere, precum şi zilele în care se recuperează acestea.
 În şedinţa din data de 26 martie 2019, potrivit art. 61 din Regulamentul Camerei Deputaţilor, membrii Comisiei juridice, de disciplină şi imunităţi au examinat proiectul de lege supus avizării şi au avut în vedere avizul favorabil al Consiliului Legislativ nr. 1175 din 12.12.2018 şi punctul de vedere al Consiliului Economic si Social nr. 5979 din 27.11.2018.
           În urma dezbaterilor, Comisia juridică, de disciplină şi imunităţi a hotărât, cu  majoritate de voturi, avizarea negativă a iniţiativei legislative, în forma prezentată.
             În raport de obiectul şi conţinutul reglementării, proiectul de lege face parte din categoria legilor organice.

